Върховният административен съд отмени наредбата, според която болниците са длъжни да приемат пациенти само след идентификация с пръстов отпечатък.

Решението е на тричленен състав на ВАС и може да се обжалва.

До произнасянето на 5-членен състав обаче действието на наредбата е спряно.

Новият начин за регистриране на пациентите при влизане в болница стана задължителен на 1 ноември, макар че трябваше да влезе в сила най-късно в началото на октомври.

От края на юли тече и тестов период, който трябваше да покаже проблемите в системата, за да могат да се отстранят преди въвеждането ѝ във всички болници.

За въвеждането на системата бяха платени около 400 000 лева, а болниците трябваше сами да си закупят четците, всеки на стойност 286 лева.

Идеята за въвеждането на пръстовия идентификатор за вход в лечебните заведения е на здравния министър Петър Москов. Като причина беше посочено, че това е начин да се спре източването на Здравната каса.

Въвеждането на системата беше критикувано от болниците и общопрактикуващите лекари, както и от съсловните организации.

Регистрацията на пациенти с пръстовия идентификатор предизвика гневни реакции заради забавяне, чакане на опашки и проблеми със софтуера.